Nihujervs

Nihujervs, arī Nihu un Lielais Nihujervs (igauņu: Nihujärv, Nihu järv, Suur Nihujärv) ir ezers Igaunijā Valgas apriņķa Tervas pagastā, divus kilometrus no Latvijas robežas. Pa meliorācijas grāvjiem tas savienojas ar Rulli upi, kas ir Ehnes (Latvijā Omuļupes) labā pieteka, kura ietek Vertsjerva ezerā. Pieder pie Korkilas ezeru sistēmas, kura galvenokārt atrodas ziemeļrietumos no Nihujerva un kurā tas ir septītais lielākais no pavisam 22. 300 metrus uz austrumiem no Nihujerva arī mežā atrodas nepubliskais Mazais Nihujervs (0,6 hektāru), 500 metrus uz ziemeļaustrumiem — Sīkais Nihujervs (0,1 hektārs), bet 2 km uz austrumiem — publiskais Nihu Medajervs jeb Sūkāla ezers (0,8 hektāru). Nihujerva ezers atrodas mežā attālu no apdzīvotām vietām, trapeces formā stiepjoties no ziemeļrietumiem uz dienvidaustrumiem. Tā platība ir 5,6 hektāri, krasta līnijas garums 1,18 km, dziļums sasniedz 4 metrus un augstums virs jūras līmeņa ir 70,5 metri. Krasti pārsvarā ir zemi un purvaini, tikai ziemeļaustrumu krasts ir augsts un smilšains. Nihujervs ir publiski pieejams. Ezera dibenu klāj biezs dūņu slānis. Līnija, kas atdala pagasta Aitsras un Jeti ciemu teritoriju, iet pār ezeru, atstājot Jeti ciemam pašu rietumgalu. Ezera ūdens ir zaļgani dzeltenīgs, ar vidēju caurspīdību (2 m), vidēju ūdens cietību, zemu hlorīdu saturu un neslāņotu ūdeni. Augu valsts bagāta. 1961. gadā ezerā uzskaitīja 17 augu sugas, tai skaitā ūdensrozes, lēpes un glīvenes. Ezerā mīt auslejas, raudas, līdakas, 2003. gada makšķernieku avots tām pievieno asarus, plaužus, karūsas, līņus un pat zušus. Domā, ka stiprās ziemās zivis izslāpst. Atsauces Ārējās saites